ธปท.ขอดูผลมาตรการสกัดเงินทุนไหลเข้าเดิมก่อน
ธปท.ปัดออกมาตรการสกัดเงินทุนไหลเข้าเพิ่มเติม เพราะต้องการใช้เวลาในการพิจารณามาตรการออกไปก่อนว่าเพียงพอหรือไม่
19 ต.ค. 2553

ธปท.ปัดออกมาตรการสกัดเงินทุนไหลเข้าเพิ่มเติม เพราะต้องการใช้เวลาในการพิจารณามาตรการออกไปก่อนว่าเพียงพอหรือไม่ 
นางสุชาดา กิระกุล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย(ธปท.) เปิดเผยว่า จะมีการออกมาตรการเพิ่มเติมในการดูแลเงินทุนไหลเข้าหรือไม่ หรือมาตรการที่ออกไปเพียงพอหรือไม่นั้นธปท.จำเป็นต้องขอดูผลของมาตรการที่เคยออกไปก่อนหน้านี้ก่อน เพราะพึ่งจะออกไปเพียงไม่กี่วัน ซึ่งมาตรการทุกอย่างต้องใช้เวลาพอสมควรก่อนจะเห็นผล ฉะนั้นต้องดูความคิดการตอบรับของตลาดและนักลงทุนต่างชาติด้วยว่ามองอย่างไร
“มาตรการเพียงพอหรือไม่ ต้องดูผลของสิ่งที่ทำออกไปก่อน พึ่งออกมาตรการไปไม่กี่วันเอง ควรต้องดูความคิดตลาด มุมมองนักลงทุนต่างชาติก่อนว่ามองอย่างไร” นางสุชาดากล่าว
นางสุชาดา เปิดเผยว่า ภาวะนี้เงินทุนยังไหลเข้ามาอยู่ เนื่องจากเงินทุนไหลมาจากที่ที่มีต้นทุนถูก ที่เขาพิมพ์เงินเองได้   ซึ่งเงินเหล่านี้ก็มักจะออกมาหาผลตอบแทนในแหล่งที่ให้ผลตอบแทนดีกว่า จึงมีความจำเป็นที่ประเทศที่เงินทุนไหลเข้าต้องทำมาตรการเพื่อปกป้องตัวเอง เพื่อลดความผันผวนของค่าเงิน ซึ่งในส่วนของประเทศไทยไม่ใช่แค่เงินระยะสั้นที่เข้ามา แต่มีเงินลงทุนระยะยาวก็ยังมีเข้ามาอยู่ ดังนั้นธปท.ยังต้องติดตามสถานการณ์อย่างใกล้ชิด ก่อนจะพิจารณาออกมาตรการเพิ่มเติมหรือไม่
อย่างไรก็ตาม ธปท.มองว่าเหตุผลส่วนหนึ่งที่มาตรการออกไปแล้วส่งผลต่อค่าเงินบาทน้อย อาจจะเป็นเพราะนักลงทุนยังไม่เข้าใจมาตรการก็เป็นได้